stanford-oval/wikipedia huggingface dataset:
הפרעת חרדה מוכללת
מהלך ופרוגנוזה

גיל תחילת התסמונת אינו ברור. רבים מן הסובלים מ-GAD טוענים כי תמיד היו אנשים חרדתיים. רוב הסובלים מההפרעה מגיעים לטיפול רפואי בסביבות גיל 20, אך רק שליש מהם פונים לטיפול פסיכיאטרי או פסיכולוגי. השאר פונים אל מומחים במקצועות רפואיים אחרים, על פי התסמינים הגופניים מהם הם סובלים. ככלל, זוהי הפרעה כרונית הנמשכת כל החיים, אם כי עשויה להיות הקלה בתקופות מסוימות או תחת טיפול מוצלח.
מאפיינים קליניים

המאפיינים המרכזים של GAD הם חרדה ודאגות מתמשכות ומוגזמות, המלוות במספר תסמינים פזיולוגים, בהם מתח מוטורי, פעילות יתר של מערכת העצבים האוטונומית ודריכות קוגניטיבית. חרדה זו מפריעה להיבטים אחרים של חייו של האדם. דפוס זה קיים במשך מרבית הימים לאורך תקופה של לפחות שישה חודשים. אם בהפרעות חרדה אחרות החרדה היא אפיזודיאלית ונוכחת כשהאדם נחשף לגירוי מפחיד (אובייקט, מצב וכדומה) או בציפייה לחשיפה לגירוי כזה, בהפרעת חרדה מוכללת יש חרדה מתמשכת וכרונית, הבאה לידי בצורה של מהלך כרוני.
המתח המוטורי מופיע לרוב כנטייה לרעד, חוסר מנוחה וכאבי ראש. פעילות יתר של המערכת האוטונומית מתבטאת בקוצר נשימה, הזעה מוגזמת, פעמת ותסמינים שונים של מערכת העיכול. הדריכות הקוגניטיבית מתבטאת ברוגזנות ותגובת בהלה מהירה. לעיתים קרובות אנשים הסובלים מ-GAD פונים לרופא כללי בשל התסמינים הפיזיולוגים הללו.
תחלואה נלווית

GAD היא כפי הנראה ההפרעה השכיחה ביותר שמתלווה להפרעות נפשיות אחרות. דפוסי התחלואה הנלווית שונים בין המינים: התחלואה הנלווית של נשים מוגבלת בעיקר להפרעות חרדה, ולדיכאון. אצל גברים התחלואה הנלווית נוטה להיות יותר של שימוש בסמים שונים.
מחקר

כמו בהפרעות חרדה אחרות נעשה ניסיון מתמשך להבין לעומק את הביטויים הפיזיולוגיים של הפרעת חרדה מוכללת, גורמי הסיכון הקשורים אליה (בעיקר הגורמים הגנטיים) והמכנים המשותפים בין הפרעה זו לבין הפרעות אחרות. כמו כן נערכים מחקרים במטרה לבדוק סוגי טיפול חדשים ולנסח פרוטוקולים לטיפול בסוג זה של הפרעת חרדה.
אבחנה מבדלת

הפרעת חרדה כתוצאה ממצב רפואי ידוע - ישנם מצבים רפואיים שיכולים להתבטא בסימפטומים של חרדה. למשל היפר-תירואיזם.
הפרעת חרדה שמקורה בשימוש בסמים - ישנם סמים כמו למשל מתאמפיתמין שיכולים לעורר תגובות חרדתיות
הפרעת חרדה חברתית - חרדה זו מתמקדת בעיקר בסיטואציות חברתיות והחרדה מתעוררת אצל האדם נוכח האפשרות של חשיפה למצבים חברתיים.
הפרעה טורדנית כפייתית - הדאגה בהפרעת חרדה מוכללת היא לגבי תפקוד. אין בה לרוב מחשבות חודרניות הקיימות בהפרעה טורדנית כפייתית.
הפרעה פוסט טראומטית - הפרעה זו קשורה בהכרח לאירוע או אירועים טראומטיים שהתרחשו בעבר, או שהאדם היה עד להם. אבן בוחן זו לא קיימת בחרדה מוכללת.
הפרעות פסיכוטיות, דיכאון והפרעה דו־קוטבית - הפרעות אלה יכולות להיות מלוות בדאגה וחרדה כללית. עם זאת הפרעות אלה יהיו מלוות גם בסימפטומים נוספים: דיכאוניים ו/או פסיכוטיים.
טיפול > פסיכותרפיה

גישת הטיפול הפסיכולוגי המתאימה ביותר להפרעה, על פי המחקרים, היא גישה התנהגותית- קוגניטיבית. גישות נוספות הן פסיכותרפיה תמיכתית ופסיכותרפיה מכוונת תובנה. כפי הנראה לטיפולים אלו יתרונות לטווח ארוך וקצר. פסיכותרפיה מוכוונת תובנה מתמקדת בחשיפת הקונפליקטים התת מודעים וזיהוי כוחות האגו, אך עדיין חסרים מחקרים מבוקרים המאששים את יעילותו של טיפול זה לבדו.
במקביל לפסיכותרפיה, נראה כי רוב הסובלים מ-GAD חווים שיפור ניכר בחרדה כאשר ניתנת להם האפשרות לדון בבעיה עם איש מקצוע אמפתי. לעיתים בתהליך זה ניתן לזהות את המצבים החיצוניים המעוררים את החרדה, ולנסות בעזרת האדם ומשפחתו להוריד את הלחצים בסביבה.
הגישה הפסיכואנליטית רואה את החרדה כמסמנת של סערה תת-מודעת שנדרש בירור לגביה. החרדה עשויה להיות נורמלית, מוגזמת, מסתגלת או בלתי מסתגלת. החרדה יכולה להופיע במצבים רבים במהלך החיים, ולעיתים ההקלה על התסמין אינה הפתרון הנכון. לחולים המעוניינים להבין את מקורות החרדה, פסיכותרפיה בגישה זו עשויה להועיל; עם זאת, בטיפול בגישה אנליטית-פסיכודינמית, העוסקת יותר בבירור עמוק של התסמין ופחות בטיפול בתסמין עצמו - הטיפול עצמו יכול בתחילה להעלות את רמות החרדה. מטרת הטיפול היא להעלות את רמת הסובלנות של המטופל כלפי החרדה, ולאו דווקא למגרה.
שיטות טיפול נוספות שקיים ניסיון מוצלח לגביהן הן קשיבות (Mindfulness) וכן סוג תרפיה בשםForgiveness Therapy. כמו כן ישנן עדויות לגבי הצלחה של טיפול קבוצתי קצר מועד.
טיפול > פסיכותרפיה > טיפול קוגניטיבי התנהגותי - CBT

טיפול קוגניטיבי התנהגותי היא שיטת טיפול העוסקת בהבנה כיצד דפוסי חשיבה והתנהגות משפיעים על הרגש, ומשמרים את הקשיים שהאדם מתמודד עמם. טיפול CBT יכול להיות מיושם בפני עצמו, או יחד עם טיפול תרופתי. החלק הראשון בטיפול CBT בהפרעת חרדה מוכללת הוא פסיכו-חינוך לגבי המצב. בשלב זה המטופל מקבל ידע לגבי ההפרעה, מנגנונים הנמצאים בבסיסה, והטיפול בה. בהמשך ניתנים למטופל כלים המסייעים לצמצם את הדאגנות המופרזת. הכלים יכולים להיות שונים ממטופל למטופל, בהתאם לביטוי הספציפי של ההפרעה אצלו. בין הטכניקות המרכזיות נמנות:
ניטור עצמי - בשלב התחלתי של הטיפול המטופל מתבקש לעקוב אחר דאגותיו. מעקב זה עוזר להבין את רמת האינטנסיביות של הדאגה, ומאפשר למטופל ולמטפל לרכוש מידע חשוב לגבי הדאגות, למשל לזהות טריגרים לדאגות, כמה זמן הן נמשכות, מה המטופל עושה כשמופיעה דאגה ועוד.
הבנייה מחדש של מחשבות - בטכניקה זו מאותגרות מחשבות ספציפיות של המטופל. הוא לומד לזהות טעויות בחשיבתו, ולחשוב על המצב בצורה אחרת, יעילה יותר. ב-GAD ההבנייה מחדש מתייחסת למצבים עתידיים שהמטופל דואג לגביהם.
מטא-קוגניציות - בחינת ואתגור אמונות על לגבי דאגות. אנשים עם GAD מחזיקים באמונות חיוביות לגבי דאגה המדרבנות אותם לדאוג, אך גם באמונות שליליות הגורמות להם להרגיש שהדאגה היא מחוץ לשליטתם ומזיקה להם. בחלק זה של הטיפול נבדקות ומאותגרות אמונות העל לגבי הדאגה, במטרה ליצור תפיסה ריאלית ומותאמת.
שליטה בגירוי - המטופל לומד להפחית את התגובה שלו לגירויים שהובילו עד כה לדאגות. המטופל לומד להבדיל בין בעיה המצריכה פתרון, לדאגה מיותרת לגבי נושאים שאין צורך לעסוק בהם כרגע. מטרת חלק זה היא ללמוד לדחות או להימנע לגמרי מדאגות לגבי נושאים שאינם מהווים בעיה כרגע.
פתרון בעיות - כשקיימת בעיה מוחשית הדורשת התייחסות, המטופל לומד לשנות את התמודדותו, ובמקום דאגה, המהווה אסטרטגיה לא יעילה, להתמודד על ידי פתרון בעיות  .
רלקסציה - טכניקות הרפיה שנועדו להפחית את רמת המתח הכללית, הנוטה להיות גבוהה אצל אנשים עם הפרעת חרדה מוכללת.
אימון קשב ומיינדפולנס (קשיבות) - האדם מתאמן בטכניקות שנועדו לאפשר לו להיות קשוב להווה ולא למחשבותיו. אימון זה מגביר את השליטה על הדאגות ומאפשר לצמצמן.
ניסויים התנהגותיים - טכניקה שנעשה בה שימוש יחד עם חלקים אחרים של הטיפול, ומטרתה לבדוק הנחות של המטופל בפועל. למשל, אם המטופל מחזיק במטא-קוגניציות לפיהן אינו יכול לשלוט בדאגות, יתוכנן בטיפול ניסוי שנועד לבדוק הנחה זו.
טיפול CBT בחרדה מוכללת אינו יעיל כמו טיפולי CBT בהפרעות אחרות. רק 50% מהמטופלים חווים שיפור משמעותי או היעלמות מלאה של הסימפטומים לאחר טיפול.
טיפול > טיפול תרופתי

ההחלטה לטפל ב-GAD באמצעות תרופות צריכה להעשות בשיקול דעת, שכן מטבעה ההפרעה היא ארוכת טווח. קבוצות התרופות העיקריות בטיפול כוללות נוגדי דיכאון טריציקליים וטטרציקליים, בנזודיאזפינים, SSRI או SNRI. השילוב של תרופות נוגדות דיכאון והתרופות נוגדות החרדה משפיע לטובה ובדרך כלל הטיפול יכול להקל מאוד את התסמינים בכ־70% מהמטופלים.
שיקום

אדם בן 18 ומעלה שנקבעו לו 40% נכות רפואית על ידי המוסד לביטוח לאומי, בעקבות הפרעה פסיכיאטרית זכאי לקבל שירותי סל שיקום. פירוט להלן.
לקריאה נוספת

אהרון ט. בק וגרי אמרי, הפרעות חרדה ובעת: התאוריה והטיפול ההכרני, מכון פסגות, 2009
אדמונד בורן ולורנה גאראנו, התמודדות עם חרדה : 10 דרכים פשוטות להקלה על חרדה, פחדים ודאגות, הוצאת אח, 2010
הני א. ווסטרה, הגישה המוטיבציונית בטיפול בחרדה, הוצאת אח, 2014
אלכסנדר צ'אפמן, ד"ר קים גראץ, ד"ר מתיו טול, מיומנויות הטיפול הדיאלקטי-התנהגותי לעזרה במצבי חרדה: להשתחרר מדאגה, פאניקה, פי.טי.אס.די. ותסמיני חרדה אחרים, הוצאת אח, 2014
סקוט סטוסל, עידן החרדה שלי: פחד, תקווה והחיפוש אחר שלוות נפש, מטר, 2015
David A. Clark and Aaron T. Beck. The Anxiety and Worry Workbook: The Cognitive Behavioral Solution, Guilford Press, 2004
Edited by Richard G. Heimberg, Cynthia L. Turk, and Douglas S. Mennin, Generalized Anxiety Disorder: Advances in Research and Practice, Guilford Press, 2004
אריאל צוקרמן

| --- | --- |
אין תמונה חופשית
 לידה:  1973 (בן 52 בערך) 
 מוקד פעילות:  ישראל, אירופה
 מקום לימודים:  המכללה המלכותית למוזיקה בסטוקהולם 
 עיסוק:  מנצח, חלילן
 כלי נגינה:  חליל צד 
 http://www.arielzuckermann.de
 
אריאל צוקרמן (נולד ב-1973 בתל אביב) הוא מנצח וחלילן ישראלי, שמוקד פעילותו בישראל ובאירופה.
ילדותו ולימודיו

אריאל צוקרמן גדל בישראל. מגיל חמש למד נגינה בפסנתר. מאוחר יותר למד נגינה בחליל צד אצל אורי שוהם, יוסי ארנהיים ומשה אהרן אפשטיין.
אחרי שירותו בתור מוזיקאי מצטיין בצה"ל נסע ללמוד בגרמניה. באקדמיה למוזיקה של מינכן היה תלמידם של החלילנים פאול מייזן ואנדראש אדוריאן, כמו כן השתלם בכיתות אמן של אלן מריון ואורל ניקולה.
הקריירה כחלילן

צוקרמן זכה בתחרויות בינלאומיות רבות וניגן, בין השאר, תחת ניצוחם של לורין מאזל, דניאל בארנבוים, זובין מהטה וריקרדו מוטי בתזמורות כמו תזמורת רדיו בוואריה, הפילהרמונית של מינכן, התזמורת הפילהרמונית הישראלית, תזמורת האופרה הממלכתית של בוואריה.
אחרי שנת 2002 היה סולן בהרכב השווייצרי "חמישיית העולם - קול שמחה" (Kolsimcha - The World Quintet), שהקליט והופיע בכל רחבי העולם.
הקריירה כמנצח

אריאל צוקרמן למד ניצוח אצל יורמה פאנולה באקדמיה המלכותית למוזיקה בסטוקהולם ואצל ברונו וייל בבית הספר הגבוה למוזיקה ולאמנויות הבמה במינכן שם סיים את לימודיו ב-2004.
כמנצח הקים צוקרמן במרץ 2001 את "תזמורת הרמס מינכן" שהורכבה מטובי הנגנים בתזמורות גרמניות שונות, מורים באקדמיה למוזיקה במינכן ונגנים סולנים.
בינואר 2007 התמנה צוקרמן לתפקיד מנהל מוזיקלי של התזמורת הקאמרית הגיאורגית הפועלת (משנת 1990) בגלות באינגולשטאדט, גרמניה, ועמד בראשה עד שנת 2011. בתוקף תפקיד זה שיתף צוקרמן פעולה עם אמנים כמו זולטן קוצ'יש, טביאה צימרמן, היינריך שיף ודיאנה דמראו.
אריאל צוקרמן כיהן בעונת 2003–2004 כעוזר מנצח של איוואן פישר בתזמורת פסטיבל בודפשט, שם רכש ניסיון עם רפרטואר עשיר והופעות מרובות.
בהמשך הוזמן צוקרמן לנצח על התזמורת הסימפונית של ברלין (2007) ועל התזמורת הלאומית הבסקית בסיור בספרד (2009). ניצח גם בקונצרטים ובהקלטות עם התזמורת הממלכתית של בוואריה התזמורת הפילהרמונית הישראלית, התזמורת הפילהרמונית של פראג התזמורת הפילהרמונית של ברמן, התזמורת הסימפונית של במברג, התזמורת הסימפונית הלאומית של דנמרק, התזמורת הסימפונית של בזל, התזמורת הסימפונית של לוצרן, התזמורת הסימפונית חיפה, התזמורת הסימפונית ירושלים, הקאמרטה הישראלית ירושלים, התזמורת הסימפונית הישראלית ראשון לציון ועוד.
כיום צוקרמן הוא מהמנצחים המחוזרים בדור הצעיר של ישראל. עם קאמרטה אקדמיקה זלצבורג סייר ברחבי אירופה ועם תזמורת רדיו וינה הופיע בסין. הוא הרבה לנצח על תזמורת אמני הצליל באולם אגודת המוזיקה הוותיק של וינה. כמו כן ניצח על התזמורת הפילהרמונית של צפון-גרמניה ברוסטוק והתזמורת הפילהרמונית של פוזנן בפולין, הסינפונייטה של הונג קונג, התזמורת הסימפונית של לונדון ועוד רבות.
בסיבוב הופעות ראשון ביפן ניצח על התזמורת הפילהרמונית היפנית החדשה בכל הקונצ'רטי לפסנתר ולתזמורת של בטהובן עם הפסנתרנית הגאורגית אליסו וירסלדזה. הוא סייר עם התזמורת הלאומית הצעירה של אוסטרליה ועם התזמורות הפילהרמוניות הצעירות של גרמניה ושל ישראל שאוחדו.
אחרי התפטרותו בשנת 2014 של יואב תלמי מתפקיד המנהל המוזיקלי של התזמורת הקאמרית הישראלית בנסיבות משבר כלכלי של התזמורת, נבחר צוקרמן, מבין 23 מועמדים, לתפקיד המנהל המוזיקלי החדש.
במאי 2015 ניצח כבר עם תזמורת זו יחד עם הכנר איתמר זורמן על בכורת הקונצ'רטו לכינור "מחווה לסשה ארגוב" מאת משה זורמן. על התזמורת הקאמרית הישראלית ניצח בפסטיבלי מרואו בפורטוגל ותלאוי בגאורגיה. ביולי 2023 פוטר צוקרמן מתפקיד המנהל המוזיקלי של התזמורת.
בשנת 2025 הקים יחד עם עוד מוזיקאים את האנסמבל הקאמרי הישראלי ואת עמותת "מיוזיק אנד מור".
דיסקוגרפיה חלקית > כחלילן

Hui Buh Ost CD, 2006.
Das Jesus Video (Soundtrack), CD 2002.
The World Quintet, The World Quintet/ Herbert Grönemeyer, CD 2003.
Selma – in Sehnsucht eingehüllt, שירי זלמה מרבאום-אייזינגר, David Klein/ The World Quintet, CD 2005.
הערות שוליים

↑  הקלטה מיצירות הוי בו
↑  בתוכניה בהונג קונג
↑   חגי חיטרון, "רק מוזיקאים טובים": לתזמורת החדשה שקמה בתל אביב יש הבטחות גדולות, באתר הארץ, 10 בפברואר 2025
| --- | --- |
בקרת זהויות :  NLI: 987010357156205171  BnF: cb162115841 (data)  GND: 135490855  ISNI: 0000 0001 1936 8401  LCCN: no2010032198  MusicBrainz: 70912c95-4006-40b6-8212-fc73d97ea954  VIAF: 80219381   WorldCat (עם VIAF): 80219381
קונסטנדינוס מיצוטאקיס

קונסטנדינוס מיצוטאקיס (ידוע גם בטעות בשם קונסטנטינוס מיצוטאקיס; ביוונית: Κωνσταντίνος Μητσοτάκης;‏ 31 באוקטובר (18 באוקטובר לפי הלוח היוליאני) 1918 - 29 במאי 2017) היה פוליטיקאי יווני שעמד בראש מפלגת הדמוקרטיה החדשה וכיהן בשנים 1990–1993 כראש ממשלת יוון. מיצוטאקיס היה בעל תואר כמשפטים ובכלכלה מטעם אוניברסיטת אתונה. בשנת 2019 בנו, קיריאקוס, נבחר לראש ממשלת יוון בעקבות ניצחון מפלגתו בבחירות הכלליות.
ביוגרפיה > ילדות וצעירות

קונסטנדינוס מיצוטאקיס נולד בשכונת חאלפה בחאניה שבכרתים במשפחה מעורה מאוד בפוליטיקה היוונית, והמיוחסת מצד אביו ומצד אמו למנהיג הלאומי הנודע אלפתריוס וניזלוס שהיה בן כרתים. הסב מצד האב, קוסטיס מיצוטאקיס, עורך דין, עיתונאי ולזמן קצר חבר בפרלמנט של כרתים בימי השלטון העות'מאני באי, ייסד יחד עם וניזלוס את המפלגה הליברלית של יוון, שכונתה "מפלגת היחפים" . הוא התחתן עם אחותו של וניזלוס, קטיגו, סבתו של קונסטנדינוס מיצוטאקיס.
"חוזה חאלפה" שהבטיח מידה של אוטונומיה לכרתים העות'מאנית נחתם בבית הסבים. האב, קיריאקוס מיצוטאקיס האב, כיהן בשנים 1915–1920 כחבר הפרלמנט היווני מטעם מחוז חאניה ופיקד על המתנדבים מכרתים שנלחמו בצבא יוון במלחמת בלקן הראשונה. הוא התחתן עם סטברולה פלומידאקי, בתו של חרלמבוס פלומידאקיס, שהיה ראש העיר הנוצרי הראשון של חאניה וחבר בזמנו של הפרלמנט של כרתים העצמאית, ובנוסף בן דוד של אלפתריוס וניזלוס.
בצעירותו בימי מלחמת העולם השנייה השתתף קונסטנדינוס מיצוטאקיס בתנועת המחתרת נגד הכיבוש הגרמני בכרתים.
למד אחר כך משפטים וכלכלה באוניברסיטת אתונה .
ביוגרפיה > קריירה פוליטית

מיצוטאקיס נבחר לראשונה לפרלמנט היווני ב-1946 מטעם המפלגה הליברלית כנציג מחוז הבחירה חאניה. עד שנת 1981 כיהן 10 פעמים כחבר פרלמנט מטעם מחוז הולדתו. יחד עם רוב חברי המפלגה הליברלית הישנה הצטרף בשנת 1961 לאיחוד המרכז של גאורגיוס פפנדראו האב. אולם בשנת 1965 הנהיג קבוצה פלגנית שנודעה כ"אפוסטטים מיולי" ונטש את מחנהו תוך כדי גרימת נפילת ממשלת פפנדראו השלישית. מאז משך אליו עוינות מצד נאמני פפנדראו ובקרב חלק משמעותי של החברה היוונית. חוסר היציבות הפוליטית שהתעוררה באותה תקופה הביאה להפיכה הצבאית משנת 1967. מיצוטאקיס נעצר אז כמו רבים אחרים על ידי משטר הדיקטטורה של הקולנולים אך הצליח להימלט לטורקיה בעזרת שר החוץ הטורקי אהסאן סברי צ'לאיאנגיל וגלה לפריז עם משפחתו. אחרי חזרת הדמוקרטיה ליוון שב לארצו בשנת 1974.
ביוגרפיה > קריירה פוליטית > שר בממשלת קרמנליס

בבחירות באותה שנה רץ לפרלמנט כעצמאי ונכשל. ב-1977 נבחר לפרלמנט כמנהיג מפלגה קטנה שהקים - הליברלים החדשים. בשנת 1978 התמזגה מפלגתו עם מפלגת הדמוקרטיה החדשה של קונסטנדינוס קרמנליס ושימש אחר כך כשר התיאום הכלכלי (1980-1978) וכשר החוץ (1981-1980).
ביוגרפיה > קריירה פוליטית > באופוזיציה

ממשלת הדמוקרטיה החדשה נפלה בשנת 1981 עקב ניצחון המפלגה הסוציאליסטית הפאן-הלנית "פאסוק" של אנדראס פפנדראו, בנו של גאורגיוס פפנדראו, שהפך למנהיג של המחנה מרכז-שמאל ודמותו שלטה בפוליטיקה היוונית בעשור הבא.
ביוגרפיה > קריירה פוליטית > משבר אלקטורלי, 1989

בבחירות ביוני 1989 הצליח מיצוטאקיס להביס את אנדראס פפנדראו שהסתבך בשערוריית הבנק של כרתים. מפלגת PASOK הפסידה אז 36 מושבים באחת התבוסות הגדולות של ממשלה מכהנת בתולדות יוון המודרנית. עם זאת, חודשיים קודם לכן, תוך תמרון שנוי במחלוקת, שינתה ממשלת פפנדראו את שיטת הבחירות, כך שיידרש למפלגה המנצחת 50% מהקולות כדי להרכיב ממשלה. כך שאף על פי שמפלגת הדמוקרטיה החדשה התמקמה במקום הראשון, אך השיגה "רק" 44% מהקולות. מיצוטאקיס לא הצליח להרכיב ממשלה בעלת רוב ונשיא בית המשפט העליון של יוון, יאניס גריבאס התמנה לראש ממשלה זמני שארגן בחירות חדשות בנובמבר 1989.
בבחירות החוזרות הושגו אותן התוצאות כמו ביוני. המפלגה של מיצוטאקיס זכתה ב-20 מושבים יותר מ-PASOK אבל רק ב-46.2% מהקולות וחסרו לה שלושה מושבים כדי שיהיה לה רוב. קסנופון זולוטאס, נגיד בנק יוון לשעבר, התמנה לראש ממשלה זמני עד לבחירות חוזרות באפריל 1990.
ביוגרפיה > ראש ממשלה 1990–1993

גם בבחירות אלה היו תוצאות דומות לשתיים הקודמות. מפלגת הדמוקרטיה החדשה זכתה ב-27 מושבים יותר מ-PASOK וקיבלה 150 מושבים, אחד פחות מהרוב הדרוש. מיצוטאקיס הצליח להתמנות ראש ממשלה אחרי שהצטרף אליו הנציג היחיד של מפלגת התחייה הדמוקרטית.
אף על פי שהייתה תוצאה של אחד הניצחונות האלקטורליים המרשימים ביותר בהיסטוריה של יוון, ממשלת מיצוטאקיס הייתה חלשה, עם רוב שהתבסס על קול אחד.
מיד עם כניסתו לתפקיד עבר מיצוטאקיס לבצע קיצוצים בהוצאות הממשלה, הלאים מפעלים ממשלתיים וערך רפורמה בשירות הציבורי. נוכח השינויים הגאו-פוליטיים בעולם ובמזרח התיכון יזם באפריל 1990 את העלאת היחסים הדיפלומטיים עם מדינת ישראל לרמת שגרירויות, זאת למרות משבר שפרץ עקב השתלטות מתנחלים על מבנה של הפטריארכיה היוונית-אורתודוקסית של ירושלים ברובע הנוצרי. 
במאי 1992 היה ראש הממשלה היווני הראשון שביקר בישראל.
באוגוסט 1992 אשרר הפרלמנט ברוב גדול את אמנת מאסטריכט עליה חתם מיצוטאקיס, אמנה שהביאה להקמת האיחוד האירופי.
הוא פתח מחדש את המשא ומתן על הבסיסים הצבאיים האמריקאים ביוון והחזיר את האמון במדיניות של יוון אצל שותפיה הכלכליים והמדיניים. מיצוטאקיס היה ראש ממשלת יוון הראשון מאז 1974 שביקר בארצות הברית. הוא הבטיח למלא את התחייבויות יוון במסגרת ברית נאט"ו ולמנוע את השימוש באדמת יוון על ידי ארגוני טרור. כמו כן הבטיח לעצור את הרטוריקה האנטי-אמריקאית שהיית סימן ההיכר של שלטון אנדראס פפנדראו (שהיה בעצמו בעל חינוך אמריקאי) . תמך בדיאלוג עם טורקיה אולם כתנאי מוקדם להסכמים אחרים דרש ממנה התקדמות בפתרון לחלוקת קפריסין הממושכת.
אנדראס פפנדראו שזוכה בבית משפט מיוחד (ב7 קולות נגד 6) בסוגיית שערוריית הבנק של כרתים, מתח בקורת על ממשלת מיצוטאקיס בנושאים כלכליים ולאומיים.
הוא התנגד לפשרה שמיצוטאקיס הציע בנושא שמה של המדינה השכנה, מקדוניה - בחירת השם "נובה מקדוניה - מקדוניה החדשה". פפנדראו מתח בקורת גם על הגישה ה"רכה" מדי בסוגיית קפריסין וגם על המדיניות הפרו-אמריקאית מדי, לטעמו. כמה מנציגי המפלגה של מיצוטאקיס בפרלמנט, ובראשם אנדוניס סמראס הפסיקו את תמיכתם בממשלתו והקימו מפלגת "האביב המדיני" ((Πολιτική Άνοιξη). ממשלת מיצוטאקיס החזירה על כנה את שיטת הבחירות הישנה מלפני 1989. הבחירות הוקדמו ב-1993 ואנדראס פפנדראו זכה ברוב ברור וחזר לראשות הממשלה. מיצוטאקיס התפטר מראשות המפלגה ונשאר יושב ראש שלה לשם כבוד.
בשנת 2004 הודיע כי פורש מהפרלמנט, 58 שנה מאז שנבחר בו לראשונה.
חיים אישיים

מיצוטאקיס היה נשוי משנת 1953 למריקה לבית יאנוקו ועד יום מותה בשנת 2012. נולדו להם 4 ילדים. בנו, קיריאקוס נבחר בשנת 2019 לראש ממשלת יוון, אחרי שמינואר 2016 הוביל את מפלגת הדמוקרטיה החדשה השמרנית וכיהן בממשלה בשנים 2013–2015. הבת הראשונה, דורה בקויאניס, הייתה חברת פרלמנט מטעם מפלגת הדמוקרטיה החדשה והייתה סגנית ראש הממשלה בעת שכיהן כראש ממשלה, אחר כך הודחה על ידו בקיץ 1991. דורה גם ייסדה אחר כך את הברית הדמוקרטית, בשנים 2003–2006 כיהנה כראשת עיריית אתונה ובשנים 2006–2009 כשרת החוץ של יוון. הבת השנייה, אלכסנדרה מיצוטאקיס גורדן היא פעילה בתחום החברה האזרחית. הבת השלישית היא קתרינה מיצוטאקיס.
בחייו הפרטיים התעניין מיצוטאקיס בעתיקות של כרתים ובמאבק על הגנת הסביבה. הוא אסף אוסף גדול של עתיקות מכרתים, כולל מהתקופה המינואית, שאותו תרם למדינה. כמו כן תמך בייעור מחדש של יוון, במיוחד של הרי כרתים.
קונסטנדינוס מיצוטאקיס נפטר באתונה במאי 2017 בגיל 98. הובא לקבורה ב-31 במאי 2017 בהלווייה ממלכתית.
הערות שוליים

1 2  הגרדיאן, איי.פי ורויטרס, מהפך ביוון: השמרנים הדיחו את ממשלת השמאל של ציפראס מהשלטון, באתר הארץ, 7 ביולי 2019
↑  מ. מאור,   סופר "מעריב" באתונה, משרד אש'יף באתונה' מול העלאת דרג ביחסי יוון - ישראל, מעריב, 12 במאי 1980
↑  תוצאות מוקדמות ביוון: 47.5% למפ׳ השלטון, 40% לפפנדריאו, חדשות, 6 בנובמבר 1989
↑  ויקטור  אליעזר, יוון: אף מפלגה לא זכתה ברוב הדרוש להקמת ממשלה, מעריב, 7 בנובמבר 1989
↑  סוכנויות הידיעות, נמצא המנדט החסר שיאפשר הקמת ממשלה – ביוון, חדשות, 11 באפריל 1990
↑  רויטרס, נציבות השוק תומכת בצעדי יוון להבראת המשק, מעריב, 13 במאי 1990
↑  אילן כפיר, יוון: יחסים דיפלומטיים מלאים עם ישראל, חדשות, 25 באפריל 1990
↑  דורון מאירי, צו פינוי נגד המתנחלים ברובע הנוצרי בירושלים, חדשות, 13 באפריל 1990
חנן שלאין, השוטרים הפעילו גז מדמיע, הפטריארך היוני נפל והצלב שעל צווארו נשבר, מעריב, 13 באפריל 1990
המפכ"ל: צפוי מתח רב, לא ברור מה יקרה, מעריב, 13 באפריל 1990
↑  ויקטור אליעזרא, ממשלת יוון תכיר בישראל על אף המחאות של הכנסיה, מעריב, 23 באפריל 1990
↑  Greek Leader Arrives in Israel, Solidifying New Warm Relations - Jewish Telegraphic Agency, Jewish Telegraphic Agency, ‏2 באפריל 1992
↑  תמר גולן, ראש ממשלת יוון קיבל הזמנת לוי לבקר בארץ, מעריב, 22 בנובמבר 1990
↑  ראש ממשלת יוון מיצוטקיס שיבח את אשרור הסכם מאסטריכט על ידי הפרלמנט באתונה ברוב גדול, חדשות, 3 באוגוסט 1992
↑  רויטרס, ר״מ יוון לשעבר זוכה ממעילה במיליונים, חדשות, 19 בינואר 1992
↑  איי.פי, פפנדריאו מוביל בבחירות ביוון, חדשות, 11 באוקטובר 1993
↑  איי.פי, המועמד המוביל בבחירות ביוון מצניע את העובדה שהוא בן למשפחה פריבילגית, באתר הארץ, 7 ביולי 2019
↑  רויטרס, ר"מ יוון הדיח את בתו מהממשלה בגלל ביקורת על שלטון המשנתה, חדשות, 9 באוגוסט 1991
| --- | --- |
בקרת זהויות :  NLI: 987007455276505171  BnF: cb14915835j (data)  GND: 143106147  ISNI: 0000 0001 2214 7976  LCCN: n86119102  NLG: 200710  SUDOC: 148342167  VIAF: 121635174   WorldCat (עם VIAF): 121635174 
מיצוטאקיס עם ראש ממשלת טורקיה, סוליימאן דמירל, בשנת 1992 בכנס בינלאומי
גבעת הראל

| --- | --- |

הכניסה לגבעת הראל
 מדינה:  ישראל ישראל
 מחוז:  יהודה ושומרון
 מועצה אזורית:  מטה בנימין
 יישוב:  גבעות הרואה
 תאריך ייסוד:  1998
 גובה:  740 מטרים
 אוכלוסייה:  ‏
  ‑ בשכונה:  70 משפחות (2018)
 קואורדינטות:  32°03′32″N 35°16′24″E﻿ / ﻿32.05886389°N 35.27323611°E﻿ / 32.05886389; 35.27323611 
  מפת מיקום  מפה מפורטת   (למפת דרום השומרון מוגדלת) גבעת הראל(למפת דרום השומרון רגילה) גבעת הראל(למפת ישראל רגילה) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום גבעת הראל(למפת ישראל מוגדלת) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום גבעת הראל  he tabBackground:;tabBorder:#aaa;defaultTab:0;
גבעת הראל היא שכונה בהתנחלות גבעות הרואה, הכולל את גבעת הראל וגבעת הרואה. השכונה היא יישוב קהילתי הפועלת במתכונת אגודה שיתופית. נמנה עם יישובי גוש שילה ושייך למועצה אזורית מטה בנימין. שוכן בגדה הצפונית של נחל שילה העליון, בגובה 740 מטר מעל פני הים. כיום מתגוררות במקום כ-105 משפחות.
מקור השם

גבעת הראל הוקמה בשנת 1998 (חשוון ה'תשנ"ט) כמאחז שנקרא על שמו של הראל בן נון, בנו של הרב אלחנן בן נון, לשעבר רבה של שילה הסמוכה, שנרצח יחד עם שלמה ליבמן על ידי מחבל בעת שמירה על התנחלות יצהר. לאחר ההלוויה החליטו יגאל בן נון, אחיו של הראל, ושיבי דרורי להקים יישוב חקלאי לזכרו של הראל.
הקמה והתפתחות

כחלק מהליך ההקמה, הוקמה ליישוב אגודה שיתופית. לאגודה השיתופית יש הסכם הקצאה על הקרקע עם ההסתדרות הציונית העולמית עד לשנת 2045.
בין גבעת הראל לבין כביש 60 ניטעו כרמי גפנים ומטעי זיתים בהיקף של מאות דונמים. ביישוב הוקם יקב בוטיק בבעלותו של שיבי דרורי ממקימי היישוב ששמו "יקב גבעות".
בפברואר 2023 החליט הקבינט המדיני ביטחוני להכשיר את היישוב יחד עם המאחז השכן, גבעת הרואה. ב־29 באוקטובר 2023 חתם אלוף פיקוד המרכז יהודה פוקס על צו המעניק ליישובים מעמד רשמי בשם "גבעות הרואה".
גאוגרפיה

היישוב ממוקם כ-740 מטר מעל פני הים. בפסגת היישוב הוקם "מצפור אברהם" המעניק תצפית פנורמית על כל האזור.
אוכלוסייה

נכון לשנת 2024 מתגוררות ביישוב 105 משפחות, שלהן מאות ילדים. כ-70 מהמשפחות מתגוררות בבתי קבע. הלכידות הקהילתית גבוהה ורבים מתושבי היישוב עוסקים במקצועות חופשיים.
מבני ציבור

בשכונה פועלים: בית כנסת, מקווה טהרה, מעונות וגני ילדים, גן משחקים, מגרש ספורט, משחקייה לילדים, ספרייה, חדר נוער, וסניף בני עקיבא.
תיירות

במאחז מספר אתרים תיירותיים, בהם: חוות סוסים, מערת הנחושת, מערת השקד, פינת חי, גלריית אמנות מקרמיקה, יקב בוטיק המפיק גם שמן זית, מסעדת בשרים, ואתר מזבח האבן.
מ-2013 מתקיים ביישוב מדי שנה בקיץ "מרוץ גבעת הראל", שבו משתתפים עשרות מתושבי המועצה. הרצים עוברים ליד כרמי הגפנים ומטעי הזיתים ומשקיפים על תל שילה.
תיירות > המזבח החצוב

בתחומי היישוב נחשף מזבח עולה חצוב בסלע, ניצב על גבי טרסה, ומעליו ומתחתיו מדרון תלול ומצוקי – כך שהמזבח בולט על פני השטח. במהלך עבודות פיתוח בשנים 2016–2017 הוזז המזבח מעט וכיום רק אדם המכיר את המזבח יוכל להצביע עליו. מתחתיו מצוי כבשן סיד קדום. המזבח נמצא במפנה הדרומי של ההר ופונה לגבעת הרואה, המשקיף על נחל שילה, בקטע הנחל המחבר את עמק שילה ועמק לבונה.
תיירות > נחל שילה

נחל שילה הוא נחל אכזב שראשיתו בסביבות היישוב גבעת הראל. הנחל שימש כציר תחבורה עיקרי בדרך האבות, ונראה שזהו "מעלה לבונה" הקדום.[דרוש מקור] קטע נחל זה נקרא "נחל (ואדי) עלי". הנחל זורם לכיוון מערב והוא מתחבר לנחל הירקון כשלושה קילומטר צפונית למחלף מורשה.
בנחל שילה פורחים פרחים רבים, בהם חלמונית, כרכום, סתוונית, חצב ונרקיס.
תיירות > אתר פריחת החלמוניות

במדרון הדרומי של היישוב נמצא אתר פריחה גדול של חלמונית גדולה שהתגלה בשנת 2005. החלמוניות פורחות לרגלי עמוד אבן המכונה "שומר החלמוניות". בזמן שיא הפריחה מגיע מספר החלמוניות ל-4,800 וזהו אחד מהמוקדים היחידים בישראל שבהם ניתן לצפות בפריחה.
תיירות > עין עוז

כ-600 מטרים מערבה מהיישוב, נמצא עין עוז – מעיין שכבה שנובע במפנה המערבי של הנחל, וכנראה שימש לעוברי-דרכים שעברו בנחל. המעיין נקרא בפי הערבים "עין מחֵיבִּר". למעיין שתי בריכות: בריכת מבוגרים בגובה של 1.70 מטר ובריכה רדודה לילדים. לצידו של עין עוז נמצא כבשן סיד נוסף.